钦定古今图书集成/明伦汇编/官常典/第275卷 > 秦裕伯
## 钦定古今图书集成/明伦汇编/官常典/第275卷 > 秦裕伯

按《明外史张以宁传》：“秦裕伯，字景容，大名人。仕元，累
官至福建行省郎中。遭世乱，弃官客扬州。久之，复避
地上海养母。母卒，居丧尽礼。张士诚据姑苏，遣人招
之，拒不纳。吴元年，太祖命中书省檄起之，裕伯对使
者曰：‘食元禄二十馀年，而背之，不忠也。母丧未终，忘
哀而出，不孝也’。乃上书中书省，固辞。洪武元年，复征”，
称病不出。帝乃手书谕之曰：“海滨民好斗，裕伯智谋
之士，而居此地，坚守不起，恐有后悔。”裕伯拜书，涕泗
横流。不得已，偕使者入朝。授侍读学士。固辞，不允。帝
登锺山，与学士朱升、张以宁等扈从拥翠亭，给笔札
赋诗，甚见宠待。二年改待制，旋为治书侍御史。三年
始诏设科取士，以裕伯与御史中丞刘基为京畿主
考官。裕伯博辨善论说，占奏悉当帝意，帝数称之。出
知陇州，卒于官。